LV Eiropas Savienības Oficiālais Vēstnesis C 180/2

Paziņojums par antidempinga lietas ierosināšanu attiecībā uz magnēzija ķieģeļu, kuru izcelsmes vieta ir Ķīnas Tautas Republika, importu

(2004/C 180/02)

Saskaņā ar Padomes Regulas 5. pantu Nr. 384/96 (1) (Pamatregula), Komisija saņēmusi prasību, kurā apgalvots, ka magnēzija ķieģeļu dempinga imports, kuru izcelsmes vieta ir Ķīnas Tautas Republika (iesaistītā valsts), radījis būtiskus zaudējumus Kopienas ražošanas industrijai.

1. Prasība

Prasību 2004. gada 7. jūnijā lielākā vairuma ražotāju vārdā, kas šajā gadījumā ir vairāk nekā 50 % no kopējā Kopienas minēto magnēzija ķieģeļu produkcijas, iesniedza Eiropas Ugunsizturīgo materiālu ražotāju federācija (P.R.E.) (prasītājs).

2. Produkts

Produkts, kas, kā tiek apgalvots, ir ticis pakļauts dempingam, ir ķīmiskais savienojums, neapdedzināti magnēzija ķieģeļi, kuros magnijs satur vismaz 80 % MgO, neatkarīgi no tā, vai tas satur vai nesatur magnezītu (iesaistītais produkts), kura izcelsmes vieta ir Ķīnas Tautas Republika, un kurš parasti tiek deklarēts ar apvienotās nomenklatūras kodiem 68 15 91 00 un 68 15 99 10. Šie apvienotās nomenklatūras kodi tiek sniegti vienkārši informācijai.

3. Apsūdzība dempingā

Ņemot vērā Pamatregulas 2. panta 7. punkta noteikumus, prasītājs, pamatojoties uz šī paziņojuma 5. panta 1. punkta d) apakšpunktā minēto cenu tirgus ekonomikas valstī, noteica Ķīnas Tautas Republikai standarta cenu. Apsūdzība dempingā ir balstīta uz standarta cenas salīdzināšanu, tādējādi aprēķināta pēc iesaistītā produkta eksporta cenām, eksportējot to uz Kopienu.

Ņemot vērā iepriekš minēto, aprēķinātā dempinga starpība ir ievērojama.

4. Apsūdzība kaitējumā

Prasītājs iesniedzis pierādījumus, ka iesaistītā produkta imports no Ķīnas Tautas Republikas kopumā ir palielinājies gan vispārējā, gan tirgus daļas izteiksmē.

Tiek apgalvots, ka iesaistītā importētā produkta apjoms un cenas, citu starpā, ir negatīvi ietekmējušas pārdotā daudzumu un Kopienas industrijas noteikto cenu līmeni, kas, savukārt, radījis būtisku nelabvēlīgu ietekmi uz vispārējo realizāciju, finansiālo un nodarbinātības situāciju Kopienā.

5. Process

Pēc konsultēšanās ar Padomdevēja Komisiju, nosakot, ka prasību iesniegusi pati Kopienas ražošanas industrija, vai arī tā tikusi iesniegta tās vārdā un ir pietiekami pierādījumu, lai pamatotu lietas uzsākšanu, ar šo Komisija, saskaņā ar Pamatregulas 5. pantu, uzsāk izmeklēšanu.

5.1. Dempinga un zaudējumu noteikšanas process

Izmeklēšana noteiks, vai iesaistītais produkts, kura izcelsmes vieta ir Ķīnas Tautas Republika, ir ticis pakļauts dempingam un vai šis dempings ir radījis zaudējumus.

a) Paraugu ņemšana

Ņemot vērā acīmredzami lielo šajā lietā iesaistīto pušu skaitu, saskaņā ar Pamatregulas 17. pantu Komisija var nolemt piemērot paraugu ņemšanu.

i) Paraugu ņemšana eksportētājiem/ražotājiem Ķīnas Tautas Republikā

Lai Komisija varētu nolemt, vai paraugu ņemšana ir nepieciešama, un, ja nepieciešama, izvēlēties paraugu, ar šo visi eksportētāji/ražotāji vai arī viņu pārstāvji tiek aicināti paziņot par sevi, sazinoties ar Komisiju un, saskaņā ar šī paziņojuma 6. panta b) apakšpunkta i) daļā noteikto laika ierobežojumu un 7. pantā norādīto formātu, sniegt šādu informāciju par savu kompāniju vai kompānijām:

— vārds, uzvārds, e-pasta adrese, telefona, faksa un/vai teleksa numuri, kā arī kontaktpersona,

— iesaistītā produkta, kas ticis pārdots eksportam uz Kopienu laikā no 2003. gada 1. aprīļa līdz 2004. gada 31. martam, apgrozījums vietējā valūtā un apjoms tonnās,

— iesaistītā produkta apgrozījums vietējā valūtā un apjoms tonnās vietējā tirgū laika posmā no 2003. gada 1. aprīļa līdz 2004. gada 31. martam,

— vai kompānija/kompānijas plāno vai neplāno pieprasīt individuālo starpību (2) (individuālo starpību pieprasīt var tikai ražotāji),

— precīza kompānijas vai kompāniju darbības sfēra attiecībā uz iesaistītā produkta ražošanu,

— saistīto (3) kompāniju, kas piedalās iesaistītā produkta ražošanā un/vai pārdošanā (eksportam un/vai vietējam tirgum) precīzs nosaukums un darbības sfēra,

— jebkura cita būtiska informācija, kas palīdzētu Komisijai parauga atlasē,

— norāde, vai kompānija/kompānijas piekrīt tās/to iekļaušanai atlasē, kas sevī ietver atbildēšanu uz anketām un piekrišanu to sniegto atbilžu pārbaudei uz vietas.

Lai iegūtu informāciju, kas tiek uzskatīta par nepieciešamu eksportētāju/ražotāju parauga atlasē, bez tam Komisija sazināsies ar eksportētājvalsts varas iestādēm un ikvienu tai zināmu eksportētāju/ražotāju apvienību.

ii) Galīgā parauga atlase

Visām ieinteresētajām pusēm, kas vēlas iesniegt jebkādu svarīgu informāciju attiecībā uz parauga atlasi, tas jāizdara šī paziņojuma 6. panta b) apakšpunkta ii) daļā noteiktajās laika robežās.

Komisija paredz veikt galīgo paraugu atlasi pēc tam, kad tā būs konsultējusies ar tām iesaistītajām pusēm, kuras ir piekritušas to iekļaušanai atlasē.

Atlasē iekļautajām kompānijām jāatbild uz aptaujas anketām šī paziņojuma 6. panta b) apakšpunkta iii) daļā noteiktajās laika robežās, kā arī izmeklēšanas ietvaros jāizrāda sadarbība.

Ja netiek izrādīta pietiekama sadarbība, saskaņā ar Pamatregulas 17. panta 4. punktu un 18. pantu, Komisija var balstīt tās rīcībā esošos datus uz pieejamajiem faktiem.

b) Aptaujas anketas

Lai iegūtu informāciju, kas tiek uzskatīta par nepieciešamu izmeklēšanai, Komisija nosūtīs aptaujas anketas Kopienas industrijai un ikvienai Kopienas ražotāju apvienībai, paraugā iekļautajiem eksportētājiem/ražotājiem Ķīnas Tautas Republikā, ikvienai eksportētāju/ražotāju apvienībai, importētājiem, ikvienai prasībā minētajai importētāju apvienībai, kā arī iesaistītās eksportētājvalsts valsts varas iestādēm.

Eksportētājiem/ražotājiem Ķīnas Tautas Republikā, kas pieprasa individuālo starpību, ņemot vērā Pamatregulas 17. panta 3. punktu un 9. panta 6. punktu, jāiesniedz aizpildīta anketa šī paziņojuma 6. panta a) apakšpunkta ii) daļā minētajā laikā. Anketa jāpieprasa šī paziņojuma 6. panta a) apakšpunkta i) daļā minētajā laikā. Tomēr šīm pusēm jāapzinās, ka, ja atlase tiek attiecināta uz eksportētājiem/ražotājiem, Komisija var nolemt neaprēķināt to individuālo starpību, ja eksportētāju/ražotāju skaits ir tik liels, ka individuāla izskatīšana būtu pārāk apgrūtinoša un aizkavētu izmeklēšanas pabeigšanu laikus.

c) Informācijas vākšana un noklausīšanās veikšana

Ar šo visas ieinteresētās puses tiek aicinātas paziņot par saviem uzskatiem, iesniegt informāciju, kas nav saistīta ar atbildēm uz aptaujas anketām, un sniegt to apstiprinošus pierādījumus. Šī informācija un to apstiprinošie pierādījumi jāiesniedz šī paziņojuma 6. panta a) apakšpunkta ii) daļā noteiktajā laikā.

Turklāt Komisija var noklausīties ieinteresētās puses ar nosacījumu, ka tās izsaka lūgumu, kurā norādīts, ka to noklausīšanās nepieciešamībai ir īpaši iemesli. Šis lūgums jāiesniedz šī paziņojuma 6. panta a) apakšpunkta iii) daļā noteiktajā laikā.

d) Tirgus ekonomikas valsts izvēle

Saskaņā ar Pamatregulas 2. panta 7. punkta a) apakšpunktu par piemērotu tirgus ekonomikas valsti, lai noteiktu parasto cenu attiecībā uz Ķīnas Tautas Republiku, paredzēts izvēlēties Turciju. Ar šo ieinteresētas puses tiek aicinātas šī paziņojuma 6. panta c) apakšpunktā noteiktajā laikā izteikt savus komentārus par šīs izvēles atbilstību.

e) Tirgus ekonomikas statuss

Tiem eksportētājiem/ražotājiem Ķīnas Tautas Republikā, kas apgalvo un uzrāda pietiekamus pierādījumus, ka viņi strādā tirgus ekonomikas apstākļos, t.i., ka viņi ievēro Pamatregulas 2. panta 7. punkta c) apakšpunktā noteiktos kritērijus, parastā vērtība tiks noteikta saskaņā ar Pamatregulas 2. panta 7. punkta b) apakšpunktu. Eksportētājiem/ražotājiem, kas plāno iesniegt pienācīgi pamatotas prasības, tas jādara šī paziņojuma 6. panta d) apakšpunktā noteiktajā laikā. Komisija nosūtīs pieprasījuma formas visiem prasībā minētajiem eksportētājiem/ražotājiem Ķīnas Tautas Republikā, kā arī Ķīnas Tautas Republikas varas iestādēm.

5.2. Kopienas interešu izvērtēšanas process

Saskaņā ar Pamatregulas 21. pantu un gadījumā, ja apgalvojumi par dempingu un tā izraisītajiem zaudējumiem apstiprināsies, tiks pieņemts lēmums, vai antidempinga pasākumu veikšana nebūs pretrunā ar Kopienas interesēm. Šī iemesla dēļ Kopienas ražošanas industrija, importētāji, to pārstāvošās apvienības, pārstāvošie lietotāji un pārstāvošās patērētājorganizācijas, ar nosacījumu, ka tās pierāda, ka pastāv objektīva saikne starp to darbību un iesaistīto produktu, var šī paziņojuma 6. panta a) apakšpunkta ii) daļā noteiktajā laikā darīt par sevi zināmu un sniegt Komisijai informāciju. Puses, kas rīkojušās saskaņā ar precedentu lēmumu, var šī paziņojuma 6. panta a) apakšpunkta iii) daļā noteiktajā laikā pieprasīt noklausīšanos, uzrādot īpašus iemeslus, kāpēc būtu jāveic to noklausīšanās. Jāņem vērā, ka saskaņā ar Pamatregulas 21. pantu ikviena sniegtā informācija tiks izskatīta vienīgi ar nosacījumu, ka tās iesniegšanas laikā tai klāt pievienoti lietišķie pierādījumi.

6. Laika ierobežojums

a) Vispārējie laika ierobežojumi

i) Pusēm, kas pieprasa aptaujas anketu vai citu pieprasījuma formu

Visām ieinteresētajām pusēm jāpieprasa anketa vai citas pieprasījuma formas, tiklīdz tas iespējams, taču ne vēlāk kā 15 dienu laikā pēc šī paziņojuma publikācijas Eiropas Savienības Oficiālajā Vēstnesī.

ii) Pušu paziņošana par sevi, anketu atbilžu un citas informācijas iesniegšana

Visām ieinteresētajām pusēm, ja tās vēlas, lai to sniegtā informācija tiek ņemta vērā izmeklēšanas laikā, jāpaziņo par sevi, sazinoties ar Komisiju, jāpauž savi uzskati un jāiesniedz atbildes uz anketām, vai jebkāda cita informācija (tai skaitā, pamatotas individuālās izskatīšanas prasības saskaņā ar Pamatregulas 9. panta 5. punktu) 40 dienu laikā pēc šī paziņojuma publicēšanas Eiropas Savienības Oficiālajā Vēstnesī, ja nav noteikts citādi. Uzmanība tiek pievērsta faktam, ka vairuma proceduāro tiesību pielietošana, kas noteikta Pamatregulā, ir atkarīga no pušu paziņošanas par sevi iepriekšminētajā periodā.

Atlasē iekļautajām kompānijām jāiesniedz atbildes uz anketām šī paziņojuma 6. panta b) apakšpunkta iii) daļā noteiktajā laikā.

iii) Noklausīšanās

Visas ieinteresētās puses var arī lūgt, lai Komisija veic to noklausīšanos minēto 40 dienu laika robežās.

b) Īpašs laika ierobežojums attiecībā uz atlasi

i) 5. panta 1. punkta a) apakšpunkta i) daļā noteiktā informācija jāiesniedz Komisijai 15 dienu laikā pēc šī ziņojuma publikācijas Eiropas Savienības Oficiālajā Vēstnesī, jo Komisija paredz konsultēt tās iesaistītās puses, kuras piekritušas to iekļaušanai galīgajā paraugā atlasē, 21 dienas laikā pēc šī ziņojuma publikācijas Eiropas Savienības Oficiālajā Vēstnesī.

ii) Jebkura cita informācija, kas ir svarīga paraugu izvēlē, kā minēts 5. panta 1. punkta a) apakšpunkta ii) daļā, jāiesniedz Komisijai 21 dienas laikā pēc šī ziņojuma publicēšanas Eiropas Savienības Oficiālajā Vēstnesī.

iii) Anketu atbildes atlasē iekļautajām pusēm jāiesniedz Komisijai 37 dienu laikā no paziņojuma dienas par to iekļaušanu atlasē.

c) Īpaši laika ierobežojumi tirgus ekonomikas valsts izvēlei

Izmeklēšanas puses var vēlēties izteikt savus komentārus par Turcijas piemērotību, kura, kā minēts šī ziņojuma 5. panta 1. punkta d) apakšpunktā, ir paredzētā tirgus ekonomikas valsts parastās vērtības noteikšanai attiecībā uz Ķīnas Tautas Republiku. Šie komentāri Komisijai jāiesniedz 10 dienu laikā pēc šī ziņojuma publicēšanas Eiropas Savienības Oficiālajā Vēstnesī.

d) Īpaši laika ierobežojumi prasības par tirgus ekonomikas statusa piešķiršanu iesniegšanai

Pienācīgi pamatotas prasības par tirgus ekonomikas statusa piešķiršanu, kā minēts šī ziņojuma 5. panta 1. punkta e) apakšpunktā, Komisijai jāiesniedz 15 dienu laikā pēc šī ziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, anketu atbildes un sarakste

Visi ieinteresēto pušu iesniegumi un pieprasījumi jāiesniedz rakstiski (nevis elektroniskā formātā, ja vien nav noteikts citādi, un tajos jānorāda ieinteresētās puses vārds, adrese, e-pasta adrese, telefona, faksa un/vai teleksa numuri). Visi rakstveida iesniegumi, tai skaitā šajā ziņojumā prasītā informācija, atbildes uz aptaujas anketām un sarakste, ko balstoties uz konfidencialitātes principu iesniedz ieinteresētās puses, tiek apzīmēti kā “Ierobežoti” (4) un saskaņā ar Pamatregulas 19. panta 2. punktu tiem klāt jāpievieno nekonfidenciāla versija, kura tiks apzīmēta kā “Ieinteresēto pušu izskatīšanai”.

Komisijas sarakstes adrese:

European Commission Directorate General for Trade Directorate B Office: J-79 5/16 B-1049 Brussels Fakss: (+32-2) 295 65 05 Telekss COMEU B 21877.

8. Nesadarbošanās

Gadījumos, kad kāda no ieinteresētajām pusēm liedz pieeju vai arī nenodrošina nepieciešamo informāciju noteiktajā laikā, vai būtiski aizkavē izmeklēšanu, apstiprinoši vai noliedzoši pagaidu vai galīgie slēdzieni saskaņā ar Pamatregulas 18. pantu var tikt izdarīti, balstoties uz pieejamajiem faktiem.

Ja tiek atklāts, ka kāda no ieinteresētajām pusēm ir uzrādījusi nepareizu vai maldinošu informāciju, informācija netiek ņemta vērā un tiek izmantoti pieejamie fakti. Ja ieinteresētā puse nesadarbojas vai arī sadarbojas tikai daļēji, kā rezultātā saskaņā ar Pamatregulas 18. pantu slēdzieni tiek balstīti uz pieejamajiem faktiem, rezultāts šai pusei var būt mazāk labvēlīgs, nekā tas varētu būtu gadījumā, ja puse būtu sadarbojusies.

9. Izmeklēšanas grafiks

Izmeklēšana saskaņā ar Pamatregulas 6. panta 9. punktu tiks pabeigta 15 mēnešu laikā kopš šī paziņojuma publicēšanas datuma Eiropas Savienības Oficiālajā Vēstnesī. Saskaņā ar Pamatregulas 7. panta 1. punktu pagaidu pasākumi var tikt uzsākti ne vēlāk kā 9 mēnešu laikā pēc šī ziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) Individuālo starpību saskaņā ar Pamatregulas 17. panta 3. punktu var pieprasīt kompānijām, kuras nav iekļautas atlasē, saskaņā ar Pamatregulas 9. panta 5. punktu attiecībā uz individuālu izskatīšanu lietās, kurās nav iesaistītas tirgus ekonomikas valstis, un saskaņā ar Pamatregulas 2. panta 7. punkta b) apakšpunktu - kompānijām, kuras pieprasa tirgus ekonomikas statusu. Ņemiet vērā, ka individuālai izskatīšanai saskaņā ar Pamatregulas 2. panta 7. punkta b) apakšpunktu nepieciešams iesniegums.

(3) Zināšanai par saistīto kompāniju nozīmi, lūdzu, skatieties Komisijas Regulas (EEK) Nr. 2454/93 par Kopienas Muitas Kodeksa ieviešanu 143. pantu (OV L 253, 11.10.1993., 1. lpp.).

(4) Tas nozīmē, ka dokuments paredzēts tikai un vienīgi iekšējai lietošanai. Dokuments ir aizsargāts saskaņā ar Eiropas Parlamenta un Padomes Regulas (EK) Nr. 1049/2001 4. pantu (OV L 145, 31.5.2001., 43. lpp.). Dokuments ir konfidenciāls saskaņā ar padomes Regulas (EK) Nr. 384/96 19. pantu (OV L 56, 6.3.1996., 1. lpp.) un PTO Līguma par Vispārējo vienošanos par tarifiem un tirdzniecību ieviešanu 1994 (Antidempinga līgums) VI nodaļas 6. pantu.